**ΤΑ ΚΑΛΑΝΤΑ ΤΟΥ ΓΚΡΙΝΙΑΡΗ**

**Θεατρική διασκευή**

1ος Αφηγητής: Μια φορά κι έναν καιρό… Μα η ιστορία που θα σας διηγηθούμε απόψε, δεν είναι παραμύθι. Είναι μια ιστορία πέρα για πέρα αληθινή! Μια ιστορία για ένα παιδί που μοιάζει με σένα και με μένα. Ένα παιδί που ενώ τα έχει όλα, όμως ταλαιπωρείται από ένα φοβερό ελάττωμα…τη γκρίνια! «Μα είναι ελάττωμα η γκρίνια;» θα μου πείτε…

2ος Αφηγητής: Και βέβαια είναι…Ένα ελάττωμα που κάνει την ψυχή να υποφέρει. Που λίγο-λίγο μας τρώει τη χαρά. Και σιγά-σιγά χωρίς να το αντιλαμβανόμαστε μας σπρώχνει μακριά από το Θεό που είναι η πηγή της χαράς μας. Και τότε όλα μας φαίνονται μαύρα, σκοτεινά, απαίσια. Και δεν μας περισσεύει κουράγιο να βγούμε απ΄ αυτή την καταχνιά.

3ος Αφηγητής: Μα ας αρχίσουμε, γιατί τα παιδιά ήδη βγήκαν στους δρόμους της μικρής πόλης. Χαρούμενα τρέχουν προς την πλατεία για να στολίσουν τη φάτνη και το χριστουγεννιάτικο δέντρο. Κι έπειτα να κάνουν την καθιερωμένη πρόβα τους για τη χριστουγεννιάτικη γιορτή που διοργανώνει η χορωδία τους. Γεμίζει κάθε τέτοια μέρα ο τόπος από τις φωνές και τα τραγούδια τους. Και τα πρόσωπά τους λάμπουν από ευτυχία.

4ος Αφηγητής: Μα εκεί, κάπου στη μέση της γιορτής και της χαράς, στέκεται ένα αγόρι μόνο του, με το κεφάλι σκυφτό. Είναι ο Χάρης, ο Χάρης ο γκρινιάρης που ποτέ δεν είναι ευχαριστημένος με τίποτα. Όλα του φταίνε και όλα τον ενοχλούνε. Φέτος του φταίνε ακόμη και τα Χριστούγεννα. Γιατί η μαμά του το δήλωσε ορθά-κοφτά. Τα λεφτά δεν φτάνουν για να πάρει το ηλεκτρονικό που θέλει. Θα πρέπει όλοι να μειώσουν τις απαιτήσεις τους για να βγουν πέρα. Ακόμη κι αυτός.

Κατερίνα: Χάρη, Χάρη εδώ είσαι; Τόση ώρα σε ψάχνω. Γιατί δεν είσαι με τα άλλα παιδιά;

Χάρης: Γιατί δεν έχω όρεξη. Κι αν δεν σου το είχα υποσχεθεί δεν θα ερχόμουν καθόλου σήμερα εδώ.

Κατερίνα: Μα τι λες Χάρη; Χωρίς εσένα το ξέρεις ότι η χορωδία μας είναι λειψή. Το ετοίμασες το σόλο σου; Σε λίγο θα αρχίσει η πρόβα.

Χάρης: Ναι βέβαια το ετοίμασα. Θα ενθουσιαστείς μόλις το ακούσεις.

Κατερίνα: Είμαι σίγουρη! Έλα τώρα, ήρθε η κυρία μας.

*Μαζεύονται όλα τα παιδιά στο κέντρο για την πρόβα.*

Μαέστρος: Ελάτε παιδιά, μαζευτείτε! Και μην μιλάτε παρακαλώ για να ξεκινήσουμε. Έχει αρκετό κρύο και καλό είναι να τελειώνουμε γρήγορα για να μην μου κρυώσετε και δεν έρθετε στη γιορτή μας. Λοιπόν, ξεκινάμε…

*Λένε δύο χριστουγεννιάτικα τραγούδια.*

Μαέστρος: Πολύ ωραία! Χάρη, είσαι έτοιμος για το επόμενο τραγούδι; Δεν σε βλέπω και πολύ ορεξάτο, είσαι καλά;

Χάρη: Καλά είμαι κυρία. Αλλά θα προτιμούσα να μην τραγουδήσω σήμερα.

Μαέστρος: Έλα μην ντρέπεσαι! Αυτή η γιορτή είναι αφιερωμένη σε εσάς, τα παιδιά.

Κατερίνα: Άντε Χάρη, άντε!

Χάρης: Εντάξει. Απλά όσο πιο γρήγορα τελειώνουμε, τόσο το καλύτερο.

Μαέστρος: Νόμιζα ότι σου αρέσει να τραγουδάς… Τελοσπάντων, θα κρυώνεις φαίνεται. Πάμε λοιπόν…

Χάρης: Γιορτινά τραγούδια ηχούνε, φα, λα, λα, λα…

 Κι όλους μας μας ενοχλούνε, φα, λα, λα, λα…

 Θέλουμε να κοιμηθούμε, φα, λα, λα, λα…

 Δεν αντέχουμε ν’ ακούμε, φα, λα, λα, λα…

 Τα Χριστούγεννα ήρθαν πάλι, φα, λα, λα, λα…

 Και μας πήραν το κεφάλι, φα, λα, λα, λα…

 Χωρίς δώρα και χαρές, φα, λα, λα, λα…

 Δεν αντέχω τις γιορτές, φα, λα, λα, λα…

Μαέστρος: Ωραίο αστείο Χάρη… Πες μας όμως τώρα και τα κανονικά λόγια.

Χάρης: Δεν τα ξέρω τα κανονικά. Εγώ αυτά ξέρω να λέω.

Μαέστρος: Μήπως θες να δοκιμάσουμε το έλατο;

Χάρης: Κυρία σας είπα δεν έχω όρεξη σήμερα.

1ο παιδί: Έλα βρε Χάρη, σταμάτα τώρα τις παραξενιές!

Χάρης: Ώστε έτσι, ε; Ωραία λοιπόν…

 Ω έλατο, ως έλατο! Σε βλέπω και γελάω!

 Χαζά παιχνίδια κρέμονται,

τα φύλλα σου μαραίνονται.

Ω έλατο, ω έλατο, σε βλέπω και γελάω!

Μαέστρος: Εντάξει Χάρη το καταλάβαμε. Δεν έχεις όρεξη. Δεν χρειάζεται να μας χαλάσεις και την πρόβα…

 *Τα παιδιά διαμαρτύρονται. Κάποιο παιδάκι αρχίζει να κλαίει.*

2ο παιδί: Μπράβο Χάρη, τα κατάφερες πάλι γκρινιάρη!

Χάρης: Εεε παρατήστε με λοιπόν! Κι εσείς και οι χαζογιορτές σας!

*Φεύγει θυμωμένος. Τα παιδιά συζητούν έντονα μεταξύ τους.*

Μαέστρος: Παιδιά, ε παιδιά, φτάνει τώρα. Φαίνεται πως κάτι τον έχει πειράξει και φέρεται έτσι. Πιστεύω πως θα συνέλθει μέχρι την ημέρα της γιορτής μας και όλα θα πάνε καλά.

3ο παιδί: Όχι κυρία, πάντα έτσι είναι ο Χάρης! Γκρινιάρης! Με τίποτα δεν είναι ευχαριστημένος. Κι όλο του αρέσει να μας χαλάει τη διάθεση!

Μαέστρος: Τελοσπάντων. Η αλήθεια είναι ότι τα κατάφερε αυτή τη φορά. Ας διαλυθούμε ήσυχα να πάμε στα σπίτια μας. Θα σας ειδοποιήσω για την επόμενη πρόβα.

*Τα παιδιά συζητώντας φεύγουν άλλα αριστερά και άλλα δεξιά. Ακούγεται ο ήχος της πόρτας που κλείνει δυνατά και η φωνή της μαμάς του.*

*Μητέρα: Καλώς το αγόρι μου. Σε περιμέναμε για φαγητό.*

*Χάρης: Δεν έχω όρεξη για φαγητό…κι αυτός ο παλιοσκούφος που μου πήρες, συνέχεια με τσιμπάει!*

*Ανοίγει η αυλαία στην κεντρική σκηνή και φαίνεται το δωμάτιο του Χάρη. Ο Χάρης κάθεται στο κρεβάτι του και κοιτάζει έξω από το παράθυρο.*

1ος Αφηγητής: Νύχτωσε πια για τα καλά. Ένα παγωμένο αεράκι κάνει σβούρες πάνω από τις στέγες των σπιτιών. Ο Χάρης κοιτάζει έξω από το παράθυρο λυπημένος. Ο ουρανός είναι κατάμαυρος και μόνο ένα μικρό ασημένιο αστέρι λάμπει μακριά.

*Μπαίνει η μητέρα του. Κάθεται δίπλα του και τον αγκαλιάζει.*

Χάρης: Λες μαμά, να είναι αυτό το αστέρι που οδήγησε τους τρεις Μάγους στη φάτνη του μικρού Χριστού;

Μητέρα: Έτσι όπως λάμπει, σίγουρα αυτό θα είναι…

Χάρης: Να μπορούσα να πετάξω μέχρι εκεί και να το φτάσω!

Μητέρα: Εσύ δεν μπορείς. Μπορεί όμως αυτό να κατέβει κάποια στιγμή χαμηλότερα.

Χάρης: Πόσο χαμηλά, μαμά;

Μητέρα: Τόσο που να τρυπώσει στην καρδιά σου και να τη ζεστάνει.

Χάρης: Γιατί λοιπόν δεν κατεβαίνει; Τι το εμποδίζει;

Μητέρα: Η γκρίνια, αγάπη μου. Η γκρίνια μας δεν το αφήνει. Κοιμήσου τώρα. Αύριο είναι Παραμονή Χριστουγέννων.

*Η μαμά τον φιλά και κλείνει το φως. Κλείνουν τα φώτα επί σκηνής και η αυλαία.*

5ος Αφηγητής: Ξημέρωσε παραμονή Χριστουγέννων. Από νωρίς τα παιδιά ξεχύνονται στους δρόμους. Από σπίτι σε σπίτι κι από μαγαζί σε μαγαζί τραγουδώντας τα κάλαντα, μηνούν τη γέννηση του Χριστού. Παιδικές φωνές, κουδουνίσματα από τρίγωνα, γέλια και ευχές πλημμυρίζουν τις γειτονιές.

*Τα παιδιά αραιώνουν και ανοίγει η αυλαία.*

6ος Αφηγητής: Μόνο ο Χάρης είναι ακόμη στο σπίτι. Κλεισμένος στο δωμάτιό του παίζει βαριεστημένα με τα παιχνίδια του. Σκέφτεται το ηλεκτρονικό που δεν θα μπορέσει να αποκτήσει. Ούτε οι γονείς του, ούτε οι παππούδες του μπορούν να του το αγοράσουν. Κι ο Χάρης δεν μπορεί να ησυχάσει. Τρώγεται μέσα του και δεν μπορεί να το χωνέψει. Τι Χριστούγεννα είναι αυτά χωρίς το δώρο που λαχταρά; Ακούει έξω τις φωνές των παιδιών που τραγουδούν τα κάλαντα κι εκείνος σκαρφίζεται νέους στίχους για να τα διακωμωδήσει…

 Σ’ αυτό το σπίτι που ‘ρθαμε

 όλα, όλα με νευριάζουν.

 Κι ενώ έχω πάντα δίκαιο

 γκρινιά- γκρινιάρη με φωνάζουν

 και ξανά, και ξανά με νευριάζουν…

*Χτυπάει το κουδούνι. Ακούγονται οι φωνές από μέσα.*

*-Να τα πούμε;*

*Μητέρα: Ελάτε, πέστε τα!*

*Τα παιδιά τραγουδούν τα κάλαντα.*

*Κατερίνα: Ο Χάρης που είναι;*

*Μητέρα: Στο δωμάτιο του. Ούτε θέλει ν’ ακούσει για κάλαντα. Ελάτε μήπως και καταφέρετε να τον πείσετε.*

*Μπαίνουν στο δωμάτιο η Κατερίνα, η Φωτεινή, η Μαρίνα και ο Αλέξης.*

Παιδιά: Καλημέρα Χάρη!

Χάρης: Καλημέρα. Πώς από δω;

Αλέξης: Είπαμε να σου προτείνουμε να έρθεις μαζί μας. Άλλωστε χρειαζόμαστε βοήθεια για να κουβαλήσουμε όλα αυτά τα πράγματα.

Χάρης : Και τι είναι όλα αυτά;

Κατερίνα: Τα δώρα της Πρωτοχρονιάς! Το ίδιο κάναμε και πέρυσι. Περάσαμε από όλα τα σπίτια και μαζέψαμε περισσεύματα για φτωχούς συνανθρώπους μας.

*Μπαίνει η μητέρα κρατώντας μια άσπρη πετσέτα και ένα κουτί μελομακάρονα.*

 Μητέρα: Αυτά σας κάνουν παιδιά;

Κατερίνα: Βεβαίως κυρία Ελευθερία. Να, αυτά τα μελομακάρονα θα τα πάμε σε δυο γεροντάκια που μένουν μόνα τους.

Φωτεινή: Και την πετσέτα να την δώσουμε στον άστεγο του πάρκου.

Μητέρα: Πολύ καλά θα κάνετε. Ευκαιρία να ξεκουραστείτε λιγάκι. Πάω να ετοιμάσω ένα κέρασμα.

Παιδιά: Ευχαριστούμε…

Αλέξης: Λοιπόν, θα έρθεις μαζί μας;

Χάρης: Μα, δεν καταλαβαίνω. Δεν μαζεύετε χρήματα;

Μαρίνα: Μαζεύουμε και χρήματα, να… *Τα βγάζουν και τα μετρούν.*

Κατερίνα: 23€!

Χάρης: Σιγά τ’ αβγά! Και θα πρέπει να τα μοιραστείτε! Εγώ γι’ αυτό δεν βγήκα για κάλαντα. Να ξελαρυγγιάζομαι για λίγες πενταροδεκάρες;

Φωτεινή: Μα δεν τα μαζεύουμε για μας! Με αυτά τα λεφτά θα αγοράσουμε πράγματα και μαζί με όλα όσα μας έδωσαν θα πάμε να τα μοιράσουμε σε οικογένειες που έχουν ανάγκη.

Αλέξης: Έλα μαζί μας Χάρη! Πώς θα μας αφήσεις μόνους μας να κουβαλάμε τόσα πράγματα;

Χάρης: Καλά…καλά θα ρθώ. Όχι γι’ άλλο λόγο μα γιατί βαρέθηκα εδώ μέσα όλο το πρωί. Άντε πάμε.

*Φεύγουν όλοι μαζί και κλείνει η αυλαία.*

7ος Αφηγητής: Μέχρι το απόγευμα γύριζαν και γέμιζαν τις τσάντες τους με πράγματα που τους έδιναν οι νοικοκυραίοι. Ξέχασαν ακόμη και την πείνα τους. Με τα χρήματα που μάζεψαν πήγανε στο βιβλιοπωλείο. Και τι δεν ψώνισαν! Τετράδια, μολύβια, μπλοκ ζωγραφικής και βιβλία. Ο βιβλιοπώλης τους χάρισε και χριστουγεννιάτικο χαρτί περιτυλίγματος για τα δώρα που θα μοίραζαν. Κατάκοπος γύρισε ο Χάρης το βράδυ στο σπίτι του. Μα το προσωπάκι του έφεγγε χαρούμενο όταν έλεγε τα νέα στους γονείς του.

8ος Αφηγητής: Ο ύπνος του ήταν γλυκός και πριν το χάραμα σηκώθηκε για να πάνε όλοι μαζί στην εκκλησία. Ο ουρανός φεγγοβολούσε από αστέρια. Κι εκείνο το μικρό αστέρι του φάνηκε πως ήρθε πιο κοντά και του έφεγγε το δρόμο. Μετά στάθηκε πάνω από την εκκλησία για ν’ ακούσει κι αυτό το χαρμόσυνο μήνυμα: «Απόψε γεννιέται ο Χριστός».

*Ακούγεται το τροπάριο της Γέννησης. Τα αγγελάκια βγαίνουν από αριστερά και στέκονται γύρω από τη φάτνη. Τα αστέρια βγαίνουν από την δεξιά μεριά και περπατούν προς τη φάτνη. Ένα αστεράκι κρατά τον Χάρη από το χέρι και τον οδηγεί. Ο Χάρης φτάνει και γονατίζει μπροστά στο μικρό Χριστό. Ακούγεται η ηχογραφημένη η προσευχή του: «Αχ μικρέ Χριστέ, που γεννιέσαι απόψε σε μια φάτνη φτωχική, χωρίς να έχεις τίποτε από εκείνα που σου αξίζουν, γέμισε με ευγνωμοσύνη την καρδιά μου για τα δώρα που έχεις στείλει στη ζωή μου...Διώξε μακριά τη γκρίνια και την αχαριστία μου. Και κάνε πάντα να δοξάζω το άγιο Όνομά Σου για να μην φεύγει ποτέ από κοντά μου η χαρά. Αμήν»*

*Ανοίγει η αυλαία. Εμφανίζεται το σπίτι μιας πολυμελούς οικογένειας. Τα 5 παιδιά λένε τα κάλαντα της Πρωτοχρονιάς κι έπειτα δίνουν τις σακούλες με τα δώρα. Τα μικρά τις ανοίγουν χαρούμενα μιλώντας με ενθουσιασμό. Ο Χάρης δίνει μια σακούλα γεμάτη κάλτσες στη μητέρα τους.*

Κυρά-Βασιλική: Αχ παιδιά μου, να ’σαστε καλά! Με τις κάλτσες δεν τους προφταίνω!

Κατερίνα: (μυστικά) Πού τα βρήκες όλα αυτά;

Χάρης: Τα αγόρασα με το χαρτζιλίκι μου…

Αλέξης: Έχουμε ετοιμάσει κι ένα τραγούδι να σας πούμε! Ο Χάρης έγραψε τους στίχους ξέρετε!

Παιδιά: Ναι, ναι να μας το πείτε!!!

Χάρης και παιδιά: (Ρούντολφ) Πώς να περιγράψω τη χαρά μου

όταν έρχονται οι γιορτές,

θέλω να φοράω τα καλά μου

και παντού να στέλνω ευχές.

Να στολίζουμε το δέντρο

και το σπίτι γιορτινά

κι η κουζίνα να μυρίζει

κουραμπιέδες και γλυκά.

Όμως τίποτα απ’ αυτά

δεν θα έχει αξία

πρέπει να μοιράζεσαι,

αυτό έχει σημασία.

Άμα θέλεις ο Χριστούλης

μες στη φάτνη να γελά

άκουσε το μυστικό μου:

δίνοντας παίρνεις χαρά!

Και ο χρόνος που θα έρθει να σου φέρει τα διπλά!

*‘Ολοι χειροκροτούν και η αυλαία κλείνει.*

9ος Αφηγητής: Ανήμερα την Πρωτοχρονιά η μαμά του Χάρη έστρωσε το τραπέζι κι έβαλε στη μέση τη μοσχομυριστή βασιλόπιτα που έφτιαξε η γιαγιά. Τα φαγητά δεν ήταν τόσο πλούσια όπως άλλες χρονιές. Μα εφέτος του Χάρη του φαίνονταν πιο νόστιμα. Και τα δώρα κάτω από το δέντρο μετρημένα. Αγορασμένα όμως με πολλή αγάπη. Δεν υποδέχτηκαν όπως άλλοτε τον καινούριο χρόνο με πολύ κόσμο, χορούς και σαμπάνιες. Φέτος περνούσαν πιο απλά, οι άνθρωποι ήταν λίγοι αλλά σημαντικοί.

10ος Αφηγητής: Ο Χάρης κοίταξε και πάλι έξω από το παράθυρο. (*Ο Χάρης βγαίνει μπροστά στην εξωτερική σκηνή)* Το αστέρι ήρθε απόψε ακριβώς πάνω από το σπίτι τους. Τόσο λαμπερό ποτέ δεν το είχε ξαναδεί. Έτσι να έκανε το χέρι του θαρρούσε πως θα το πιάσει. Μόνο που…τι περίεργο…από κοντά έμοιαζε σαν μικρός άγγελος με φτερά!

*(Ένα αγγελάκι από τη φάτνη έρχεται κοντά του)*

Χάρης: Καλή σου χρονιά αστεράκι μου!

Άγγελος: Καλή χρονιά κι ευλογημένη, Χάρη Χαρούμενε!!!